Na temelju članka 13. Zakona o udrugama (Nar. nov. 74/14.), članka 14. i 48. Zakona o sportu (NN 71/06., 150/08., 124/10., 124/11., 86/12. i 94/13., 85/15), Skupština Sportske zajednice grada Pregrade, na sjednici održanoj 02.02.2016. godine, donijela je

S T A T U T

SPORTSKE ZAJEDNICE GRADA PREGRADE

**I. OPĆE ODREDBE**

**Članak 1.**

Sportska zajednica grada Pregrade (u daljnjem tekstu: Zajednica) je sportska udruga u koju se dragovoljno udružuju sve pravne osobe iz sustava sporta i druge pravne osobe čija je djelatnost od značaja za sport i u vezi sa sportom, a radi ostvarivanja zajedničkih interesa i potreba u domeni sporta na području grada Pregrade.

**Članak 2.**

(1) Zajednica ima Statut koji je temeljni opći akt Zajednice.

(2) Statut mora biti u suglasnosti s odredbama Zakona o sportu, Zakona o udrugama i pravilima Hrvatskog olimpijskog odbora.

(3) Ovim Statutom pobliže se utvrđuju:

1) naziv, sjedište i područje djelovanja;

2) pečat;

3) znak i zastava;

4) zastupanje i predstavljanje Zajednice;

5) informiranje i javnost rada Zajednice;

6) ciljevi, zadaće i djelatnosti;

7) učlanjenje u Zajednicu;

8) prava i obveze članica;

9) sudjelovanje članica u upravljanju poslovima Zajednice;

10) rješavanje sporova i sukoba interesa;

11) tijela Zajednice;

12) planiranje, programiranje, financijsko-materijalno poslovanje i imovina Zajednice;

13) obavljanje stručnih, administrativno-tehničkih, pomoćnih i ostalih poslova Zajednice;

14) nagrade i priznanja;

15) način i postupak donošenja Statuta i drugih akata;

16) prestanak postojanja Zajednice;

17) imenovanje i opoziv likvidatora te druga pitanja od značaja za Zajednicu koja je potrebno urediti ovim Statutom.

**Članak 3.**

(1) Zajednica je neprofitna pravna osoba.

(2) Zajednica ima svojstvo pravne osobe i upisuje se u Registar udruga Republike Hrvatske i Registar sportskih djelatnosti pri nadležnom Uredu državne uprave u Županiji.

**Članak 4.**

(1) Puni naziv Zajednice je: Sportska zajednica grada Pregrade.

(2) Skraćeni naziv Zajednice je: SZGP.

(3) Sjedište Zajednice je u Pregradi, na adresi Ljudevita Gaja 32.

(4) Zajednica djeluje na području grada Pregrade.

(5) Za područje grada Pregrade može se osnovati samo jedna zajednica sportskih udruga.

**Članak 5.**

(1) Zajednica djeluje na načelima neovisnosti, javnosti, demokratskog ustroja, neprofitnosti i slobodnog sudjelovanja u javnom životu sukladno zakonu.

(2) U Zajednici nije dozvoljena rasna, nacionalna, vjerska, spolna, politička i svaka druga diskriminacija koja ograničava i krši slobode i prava čovjeka i građanina.

**II. POSEBNE ODREDBE**

I. PEČAT, ZNAK I ZASTAVA

**Članak 6.**

(1) Zajednica ima pečat.

(2) Pečat Zajednice je okruglog oblika, promjera 30 mm. U središtu pečata piše Pregrada, a uz rub pečata je ispisano: Sportska zajednica grada Pregrade .

**Članak 7.**

Zajednica će znak i zastavu odrediti odlukom Izvršnog odbora.

**III. ZASTUPANJE I PREDSTAVLJANJE ZAJEDNICE**

**Članak 8.**

(1) Zajednicu predstavlja i zastupa predsjednik Zajednice, a u njegovoj odsutnosti dopredsjednik Zajednice.

(2) Predsjednik poslove zastupanja može prenijeti na drugu osobu temeljem pisane punomoći kojom se određuju ovlasti, opseg zastupanja i trajanje punomoći i o tome je dužan izvijestiti Izvršni odbor na prvoj idućoj sjednici.

**IV. CILJEVI ZAJEDNICE**

**Članak 9.**

(1) Područje djelovanja Zajednice je sport.

(2) Cilj je Zajednice svojim djelovanjem pridonositi:

a) razvitku i promicanju sporta na području grada Pregrade;

b) poticanju vrhunskog sportskog stvaralaštva i stvaranju uvjeta za postizanje vrhunskih sportskih dometa;

c) razvitku sportskih aktivnosti djece i mladeži, te sportsko-rekreacijskih aktivnosti građana i invalidnih osoba;

d) promicanju odgojnih funkcija sporta, fair-playa, razumijevanja, tolerancije odgovornosti kroz bavljenje sportom;

e) širenju olimpijskih ideala i jačanju olimpijskog pokreta.

**V. DJELATNOSTI KOJIMA SE OSTVARUJU CILJEVI**

**Članak 10**.

(1) Djelatnost Zajednice proizlazi iz Zakona o sportu, pravila Hrvatskog olimpijskog odbora, temeljnih ciljeva iz članka 9. ovog Statuta, te zadaća i poslova koje su joj povjerile članice.

(2) Zajednica u svom djelokrugu osobito:

a) utvrđuje i ostvaruje politiku promicanja sporta na području grada;

b) usklađuje aktivnosti svojih članica;

c) potiče i promiče sport u skladu s Nacionalnim programom sporta;

d) sudjeluje u provedbi i obavlja zadaće Nacionalnog programa sporta, odnosno godišnjeg programa provedbe Nacionalnog programa sporta;

e) potiče i promiče sport djece, mladeži, studenata, osoba s invaliditetom i sportsku rekreaciju građana;

f) objedinjuje i usklađuje programe sporta, predlaže program javnih potreba u sportu i sudjeluje u njegovom ostvarivanju;

g) skrbi o kategoriziranim sportašima i svojim aktima uređuje opseg i način ostvarivanja njihovih prava;

h) sudjeluje u stvaranju uvjeta za pripremu sportaša za Olimpijske igre, svjetska i europska prvenstva, te druga velika međunarodna natjecanja;

i) sudjeluje u ostvarivanju programa Hrvatskog olimpijskog odbora, Hrvatskog paraolimpijskog odbora i Hrvatskog sportskog saveza gluhih;

j) promiče stručni rad u sportu i skrbi o osposobljavanju stručnih djelatnika;

k) skrbi o općoj i posebnoj zdravstvenoj sposobnosti sportaša;

l) sudjeluje u skrbi o javnim sportskim objektima i njihovoj namjeni;

m) pruža stručnu i drugu pomoć članicama Zajednice u vezi s primjenom Zakona o udrugama, Zakona o sportu, Zakona o financijskom poslovanju i računovodstvu neprofitnih organizacija, te drugih propisa u vezi sa sportskom djelatnošću;

(3) Zajednica, u okviru svojih ovlaštenja, vrši nadzor nad izvršenjem programa članica i kontrolu namjenskog utroška onih sredstava koja su, temeljem Zakona o sportu, prenesena Zajednici radi izvršavanja programa zadovoljavanja javnih potreba u sportu, a koja sredstva Zajednica, u tu svrhu, doznači članicama.

**Članak 11.**

Ciljeve i zadaće utvrđene ovim Statutom Zajednica ostvaruje neposredno putem svojih tijela i zajedničkim djelovanjem sa svojim članicama.

**Članak 12.**

(1) U izvršavanju svojih ukupnih zadaća, a osobito onih koji se odnose na realizaciju utvrđenih potreba i interesa društva u području sporta, Zajednica obvezno surađuje s nadležnim tijelima Grada Pregrade.

(2) Radi uspješnijeg izvršavanja svojih zadaća, posebne oblike suradnje Zajednica uspostavlja i s organizacijama u drugim društvenim djelatnostima, osobito u zdravstvu, obrazovanju, društvenoj brizi o djeci, poduzećima, ustanovama i svim drugim institucijama.

**Članak 13.**

Zajednica svoje djelatnosti iz članka 10. kojima ostvaruje ciljeve iz članka 9. ovog Statuta ne smije obavljati radi stjecanja dobiti za svoje članice ili treće osobe. Ako u obavljanju svoje djelatnosti Zajednica ostvari višak prihoda nad rashodima, on se mora koristiti isključivo za obavljanje i unaprjeđenje djelatnosti Zajednice kojima se ostvaruju ciljevi utvrđeni ovim Statutom.

**VI. ČLANSTVO ZAJEDNICE**

**Članak 14.**

(1) U Zajednicu se učlanjuju pravne osobe:

a) sportske udruge neovisno o pravnom obliku i statusu;

b) sportski savezi;

c) trgovačka društva registrirana za obavljanje sportske djelatnosti;

d) ustanove osnovane radi obavljanja sportske djelatnosti;

e) druge pravne osobe čija je djelatnost značajna za sport i u vezi sa sportom.

(2) Ukoliko na području djelovanja Zajednice djeluju najmanje tri pravne osobe koje obavljaju sportske djelatnosti u istom sportu, iste mogu osnovati gradski sportski savez.

(3) Na području djelovanja Zajednice može se osnovati samo jedan sportski savez za jedan sport.

(4) Popis članica vodi se elektronički ili na drugi prikladan način u tajništvu Zajednice i sadrži:

a) naziv članice;

b) osobni identifikacijski broj (OIB);

c) datum osnivanja;

d) datum pristupanja Zajednici;

e) kategorija članstva;

f) datum prestanka članstva;

g) druge značajne podatke o članici.

(5) Odgovorna osoba za vođenje i dostavu podataka o članicama je tajnik.

**Članak 15**.

(1) U Zajednicu se može učlaniti pod uvjetom ispunjavanja sljedećih kriterija:

a) da su osnovani sukladno zakonu i upisani u Registar udruga Republike Hrvatske, odnosno drugi odgovarajući registar i Registar sportskih djelatnosti pri zakonom određenom tijelu državne uprave;

b) da imaju sjedište i da svoju osnovnu sportsku djelatnost obavljaju na području grada

 Pregrade;

c) da im je osnovna svrha osnivanja i djelovanja promocija sporta;

d) da ostvarivanjem svojih ukupnih zadaća pridonose razvitku, ugledu i afirmaciji sporta u

cjelini;

f) da imaju osigurana nužna sredstva i uvjete za početak obavljanja djelatnosti,

g) da prihvaćaju ovaj Statut i zajedničke ciljeve i zadaće utvrđene njime i drugim aktima Zajednice;

(2) Sportske udruge čija je osnovna sportska djelatnost sudjelovanje u sportskim natjecanjima, pored navedenih kriterija, moraju biti uključene u redovni sustav natjecanja pripadajućeg nacionalnog saveza.

**Članak 16.**

(1) Sportske udruge i ostale pravne osobe iz članka 14. ovog Statuta, koje obavljaju sportsku djelatnost za koju je osnovan gradski sportski savez na području djelovanja Zajednice, zahtjev za učlanjenje u Zajednicu podnose matičnom gradskom sportskom savezu.

(2) Sportske udruge i ostale pravne osobe iz članka 14. ovog Statuta koje obavljaju sportsku djelatnost, a za koje nije osnovan gradski sportski savez na području djelovanja Zajednice, zahtjev za učlanjenje podnose Zajednici i dostavljaju:

a) kopiju svog Statuta;

b) kopiju rješenja nadležnog tijela državne uprave o upisu u Registar udruga Republike Hrvatske;

c) kopiju obavijesti Državnog zavoda za statistiku o razvrstavanju poslovnog subjekta (udruge) prema Nacionalnoj klasifikaciji djelatnosti;

d) izvadak iz Registra sportskih djelatnosti;

e) broj iz Registra neprofitnih organizacija;

f) podatke o osobama ovlaštenim za zastupanje i predstavljanje;

g) ostale podatke o članici.

 **Članak 17.**

(1) O primanju u članstvo te prestanku članstva u Zajednici odlučuje Skupština.

(2) Sportske udruge iz članka 16. stavak 1. i 2. ovog Statuta primaju se u privremeno članstvo u Zajednici, na rok do dvije godine od dana donošenja Odluke o statusu privremene članice.

(2) U razdoblju iz stavka 1. ovog članka Zajednica će pratiti djelovanje privremene članice, nakon čega se donosi Odluka o statusu punopravne članice.

(3) U razdoblju iz stavka 1. ovog članka Sportska zajednica grada Pregrade, u okviru svoje djelatnosti, nije dužna osigurati materijalne i druge uvjete za provedbu programa i projekata privremene članice.

(4) Privremena članica ima prava i obveze članice Zajednice, osim prava odlučivanja i sudjelovanja u upravljanju poslovima Zajednice, uz ograničenja iz stavka 3. ovog članka.

**Članak 18.**

(1) Pripajanjem jedne ili više sportskih udruga drugoj sportskoj udruzi, pripojene udruge prestaju postojati i gube dotadašnji stečeni status u Zajednici, a udruga kojoj je pripojena zadržava svoj stečeni status u Zajednici.

(2) Spajanjem dvije ili više sportskih udruga, spojene udruge prestaju postojati i gube stečeni status u Zajednici, a novonastale sportske udruge stječu status privremene članice Zajednice pod uvjetima iz ovog Statuta.

(3) Podjelom sportskih udruga na dvije ili više sportskih udruga, podijeljena udruga prestaje postojati i gubi stečeni status u Zajednici, a novonastale udruge stječu status privremene članice Zajednice pod uvjetima iz ovog Statuta.

**Članak 19.**

(1) Učlanjenjem u Zajednicu, članice prihvaćaju sva prava, obveze i odgovornosti utvrđene ovim Statutom i drugim aktima Zajednice.

(2) Učlanjenje u Zajednicu i međusobni odnosi članica u Zajednici, zasnivaju se na načelu ravnopravnosti i zajedničkom interesu.

(3) Članice Zajednice svoju samostalnost i pravni subjektivitet ostvaruju u programskom i poslovnom pogledu, te pravom odlučivanja i djelovanja iz djelokruga svog rada, kao i snošenjem potpune odgovornosti za svoje radnje.

**Članak 20.**

(1) Članstvo u Zajednici prestaje:

1. prestankom postojanja i djelovanja članice sukladno Zakonu o udrugama;
2. brisanjem iz Registra nadležnog tijela državne uprave u skladu sa Zakonom,
3. ako je članici zabranjeno djelovanje u skladu sa Zakonom,
4. odlukom Skupštine Zajednice, ako članica stalno i pored upozorenja djeluje suprotno odredbama Zakona o udrugama, Zakona o sportu, Pravilima Hrvatskog olimpijskog odbora, odredbama ovog Statuta i zajedničkim interesima;
5. odlukom Skupštine ukoliko članica ne ispuni financijske i ostale obveze prema Zajednici, utvrđene ovim Statutom i ostalim aktima Zajednice;
6. na vlastiti zahtjev i uz obrazloženje.
7. odlukom Skupštine Zajednice, ako član svojim djelovanjem, suprotnim odredbama Statuta Zajednice i drugim pravilima Zajednice, šteti interesima Zajednice i time ruši njen ugled.

(2) Odluku o prestanku članstva u Zajednici donosi Skupština Zajednice i o tome izvješćuje Sportsku zajednicu grada Pregrade.

(3) Prije donošenja odluke o prestanku članstva u Zajednici, Izvršni odbor Zajednice može odrediti da članica Zajednice u roku, koji ne može biti duži od 90 dana, otkloni razloge zbog kojih bi joj članstvo moglo prestati, osim u slučajevima propisanim Zakonom.

**Članak 21**.

Članica kojoj prestaje članstvo u Zajednici dužna je u cijelosti izmiriti svoje dospjele obveze prema Zajednici i članicama.

**VII. PRAVA I OBVEZE ČLANICA**

**Članak 22.**

Svaka članica ravnopravno sudjeluje u radu Zajednice te ima pravo:

1) putem Zajednice sudjelovati u utvrđivanju politike razvoja sporta u gradu;

2) razmatrati Statut i druge akte Zajednice i na njih davati primjedbe, prijedloge i mišljenja;

3) predlagati i pokretati raspravu na tijelima Zajednice o pitanjima iz područja sporta;

4) predlagati rješenja pojedinih pitanja u području sporta iz nadležnosti Zajednice;

5) tražiti mišljenja, stavove i objašnjenja o pitanjima iz područja sporta i objašnjenja u vezi s radom i tijelima Zajednice;

6) sudjelovati, sukladno odredbama ovog Statuta, u upravljanju poslovima Zajednice te birati, imenovati i opozivati predstavnike u tijela Zajednice;

7) sudjelovati u utvrđivanju zajedničkih programa razvoja i unaprjeđenja sporta koji se ostvaruju u okviru, odnosno putem Zajednice;

8) sudjelovati u utvrđivanju ukupnog programa sporta na razini grada za čiju se realizaciju sredstva osiguravaju proračunom;

9) sudjelovati u utvrđivanju prijedloga kriterija i mjerila za vrednovanje programa sporta.

**Članak 23.**

Svaka članica obvezna je:

1) svoju djelatnost obavljati sukladno utvrđenoj politici razvoja sporta;

2) dosljedno provoditi sve odluke nadležnih tijela Zajednice koje se na njih odnose;

3) izvršavati financijske obveze za ostvarivanje djelatnosti povjerene Zajednici;

4) u utvrđenom roku dostavljati plansko-programske dokumente (uključujući financijski plan), izvješća o radu (uključujući financijsko izvješće), podatke za vrednovanje / bodovanje sporta sukladno općim aktima Zajednice, izvješća o održanim skupštinama kao i sve relevantne promjene svojih podataka od značaja za rad i funkcioniranje udruge.

**Članak 24**.

(1) Ako pojedina članica svojim djelovanjem ne ostvaruje ciljeve zbog kojih je osnovana, odnosno djeluje protivno propisima, odredbama ovog Statuta ili utvrđenim zadaćama, nadležno tijelo Zajednice može razmotriti djelatnost te članice, upozoriti ju na nedostatke u radu i predložiti sazivanje izvanredne sjednice Skupštine i utvrđivanje odgovornosti.

(2) Ako pojedina članica i pored poduzetih mjera iz stavka 1. ovog članka nastavi djelovati protivno utvrđenim principima i ciljevima, tijela Zajednice isključiti će tu članicu iz članstva i o tome obavijestiti nadležno tijelo.

**Članak 25**.

(1) Svaka članica samostalno donosi statut i druge akte kojim utvrđuje svoju organizaciju i način djelovanja.

(2) Statut i drugi akti članica moraju biti sukladni zakonu, ovom Statutu i drugim aktima Zajednice.

(3) Članice su dužne svojom ukupnom aktivnošću djelovati na ostvarivanju zajedničkih ciljeva i zadaća u području sporta utvrđenih ovim Statutom i drugim planskim dokumentima Zajednice.

**VIII. SUDJELOVANJE ČLANICA U UPRAVLJANJU POSLOVIMA ZAJEDNICE**

**Članak 26**.

(1) Članice sudjeluju u upravljanju poslovima Zajednice putem svojih predstavnika, davanjem inicijative za razmatranje određenih pitanja na tijelima Zajednice i na druge načine utvrđene ovim Statutom.

**Članak 27.**

(1) Članice biraju svoje predstavnike u Skupštini Zajednice na način i prema postupku utvrđenom njihovim aktima.

 **Članak 28.**

(1) Predstavnici članica u Skupštini iznose stavove i odlučuju vodeći računa da svojim radom izražavaju i zastupaju stavove i interese članice koja ih je izabrala, kao i ciljeve i zadaće Zajednice utvrđene ovim Statutom.

(2) Predstavnici izabrani u izvršno tijelo Zajednice dužni su, kao članovi tog tijela, izražavati i zastupati utvrđenu politiku Zajednice.

**IX. TIJELA ZAJEDNICE**

**Članak 29.**

(1) Tijela Zajednice su:

1) Skupština;

2) Izvršni odbor;

3) Predsjednik;

4) Tajnik;

5) Nadzorni odbor.

(2) Članovi tijela Zajednice i osobe ovlaštene za zastupanje ne mogu biti osobe za koje postoje zabrane određene Zakonom o sportu.

**Skupština**

**Članak 30**.

(1) Skupština Zajednice je najviše tijelo upravljanja radom i poslovanjem Zajednice.

(2) Skupštinu Zajednice čine:

- po četiri predstavnika svake sportske udruge udružene u savez olimpijskih sportova,

- po tri predstavnika svake udruge udružene u savez neolimpijskih sportova i pridruženih saveza

- po dva predstavnika ostalih članica Zajednice.

(3) Mandat predstavnika Skupštine traje 4 godine.

**Članak 31.**

Predstavnik u Skupštini može biti osoba koja je:

1) državljanin Republike Hrvatske;

2) navršila 18 godina života i ima poslovnu sposobnost;

3) afirmirani sportski djelatnik ili sportaš;

4) član udruge koju predstavlja.

**Članak 32.**

(1) Mandat predstavnika u Skupštini traje četiri godine.

(2) Nakon isteka mandata, ista osoba može biti ponovno izabrana za predstavnika u Skupštini.

(3) Mandat predstavnika u Skupštini počinje teći od dana verifikacije njegovog mandata na sjednici Skupštine Zajednice.

(4) Predsjednik Zajednice, najkasnije 60 dana prije isteka vremena na koje su izabrani predstavnici kojima ističe mandat, raspisuje izbore za predstavnike u Skupštini za sljedeće mandatno razdoblje.

(5) Izbornu sjednicu Skupštine saziva dotadašnji predsjednik.

**Članak 33.**

(1) Skupština radi na sjednicama koje se sazivaju prema potrebi, a najmanje jednom godišnje.

(2) Sjednica Skupštine može biti redovna, izvanredna i izborna.

(3) Sjednicu saziva predsjednik Zajednice:

1) kada prosudi da je potrebno sazvati Skupštinu;

2) temeljem zaključka Izvršnog odbora;

3) na zahtjev najmanje jedne četvrtine punopravnih članica;

4) na zahtjev Nadzornog odbora.

(4) U slučaju trajnije spriječenosti predsjednika, sjednicu Skupštine može sazvati dopredsjednik.

(5) Ovlašteni podnositelj zahtjeva za sazivanje izvanrednog zasjedanja dužan je u pisanoj formi obrazložiti potrebu sazivanja zasjedanja, te predložiti njegov dnevni red.

(6) Predsjednik Zajednice mora sazvati i održati izvanrednu sjednicu u roku od 30 dana od dana kada je zahtjev dostavljen.

(7) Ukoliko sjednica ne bude održana na način iz stavka 6. ovog članka, sjednicu je ovlašten sazvati podnositelj zahtjeva za održavanje izvanredne sjednice Skupštine. Odluka treba sadržavati prijedlog dnevnog reda, mjesto i vrijeme održavanja sjednice.

(8) Svake četvrte godine saziva se izborna sjednica Skupštine.

**Članak 34.**

(1) U slučaju isteka mandata, sjednicu Skupštine ovlaštena je sazvati zadnja osoba ovlaštena za zastupanje upisana u Registar udruga.

(2) Ukoliko predsjednik ne sazove sjednicu Skupštine ni u roku od 30 dana nakon isteka mandata, sjednicu Skupštine ovlašteni su sazvati: dopredsjednik, Izvršni odbor, Nadzorni odbor, tajnik ili 2-3 člana upisana u popis članova, uz navođenje prijedloga dnevnog reda, mjesta i vremena održavanja sjednice.

**Članak 35.**

(1) Radom Skupštine rukovodi predsjednik Zajednice.

(2) U slučaju spriječenosti ili odsutnosti predsjednika Zajednice, radom Skupštine rukovodi dopredsjednik Zajednice.

(3) Dopredsjednik, kada zamjenjuje predsjednika, ima sva prava, dužnosti i ovlaštenja kao i predsjednik.

**Članak 36.**

(1) Poziv za sjednicu Skupštine s prijedlogom dnevnog reda i materijalima za Skupštinu upućuje se predstavnicima, odnosno članicama najmanje 7 dana prije održavanja sjednice Skupštine.

(2) U izuzetnim situacijama, predsjednik može sazvati sjednicu Skupštine i u kraćim rokovima.

(3) Način sazivanja i vođenja sjednice Skupštine te druga pitanja u vezi s održavanjem sjednice Skupštine pobliže uređuje Poslovnik o radu Skupštine.

**Članak 37**.

(1) U radu Skupštine, za pojedinu sjednicu, mogu sudjelovati ovlašteni zamjenici predstavnika.

(2) U radu Skupštine, kao gosti, mogu sudjelovati predstavnici sportskih i državnih tijela te drugih organizacija, ali bez prava odlučivanja.

(3) Predstavnike određenih organizacija i tijela iz stavka 2. ovog članka na Skupštinu poziva predsjednik.

**Članak 38.**

(1) Predstavniku u Skupštini prestaje mandat prije isteka vremena na koji je izabran:

1) ako podnese ostavku;

2) ako je opozvan ili razriješen;

3) nastupom okolnosti zbog kojih ne bi mogao vršiti svoju dužnost.

(2) Zamjenu predstavnika vrši udružena članica koja ga je i izabrala.

(3) Mandat novoizabranog predstavnika traje do isteka vremena na koje je bio izabran predstavnik kome je prestao mandat.

**Članak 39.**

(1) Udružena članica može opozvati svog predstavnika u Skupštini.

(2) Predstavnik u Skupštini može biti opozvan ako trajnije ne obavlja svoju dužnost ili ju ne obavlja sukladno funkciji predstavnika.

(3) Statutom udružene članice određuje se kada se smatra da su ispunjeni uvjeti za opoziv predstavnika.

**Članak 40.**

(1) Prijedlog za pokretanje postupka za opoziv može dati i Izvršni odbor ili Skupština Zajednice.

(2) Prijedlog za pokretanje postupka za opoziv upućuje se udruženoj članici koja je izabrala predstavnika, te je dužna prijedlog razmotriti i o svom stavu izvijestiti podnositelja.

 **Članak 41.**

U upravljanju poslovima Zajednice, Skupština je nadležna:

1) donositi Statut, njegove izmjene i dopune, te Poslovnik o radu Skupštine;

2) utvrđivati politiku i programsku orijentaciju Zajednice;

3) donositi kriterije za programiranje i dodjelu financijskih sredstava, objedinjavati i usklađivati programe sporta, utvrđivati prijedlog programa javnih potreba u sportu i skrbiti o njegovom ostvarenju;

4) donositi financijski plan i završni račun;

5) usvajati izvješće o radu za prethodnu kalendarsku godinu;

6) odlučivati o primanju u privremeno članstvo i prestanku privremenog članstva u Zajednici na temelju praćenja djelovanja privremene članice;

7) odlučivati o primanju u punopravno članstvo i prestanku članstva u Zajednici;

8) odlučivati o udruživanju na području Krapinsko–zagorske županije i druge oblike povezivanja sportskih udruga;

9) odlučivati o stjecanju nekretnina, prodaji ili prijenosu na druge osobe;

10) davati mišljenje o mreži sportskih objekata, odnosno planiranju izgradnje sportskih građevina na svom području;

11) davati prethodno mišljenje u slučaju prenamjene površine planirane za javnu sportsku građevinu, uklanjanja ili prenamjene javne sportske građevine za namjene koje nisu sportske djelatnosti;

12) razmatrati aktualna pitanja iz rada Zajednice, zauzimati stavove, te donositi opće i pojedinačne akte iz svoje nadležnosti;

13) birati i razrješavati predsjednika, dopredsjednika, Izvršni odbor i Nadzorni odbor;

14) odlučivati o vrstama nagrada i priznanja, kao i kriterijima za njihovu dodjelu;

15) proglašavati počasne članove Zajednice;

16) odlučivati o statusnim promjenama, promjeni ciljeva i djelatnosti, prestanku rada Zajednice i raspodjeli preostale imovine sukladno zakonu;

17) obavljati i druge poslove iz svog djelokruga, ukoliko ovim Statutom ili odlukom Skupštine nisu stavljeni u nadležnost Izvršnog odbora ili drugog tijela.

**Članak 42**.

(1) Skupština može pravovaljano odlučivati ako sjednici prisustvuje natpolovična većina izabranih predstavnika u Skupštini. Odluke se tada donose natpolovičnom većinom prisutnih članova.

(2) Skupština donosi odluke iz čl. 41. st.1. točke 1., 4. i 8. natpolovičnom većinom svih predstavnika Skupštine, ako ovim Statutom nije drukčije određeno.

(3) U slučaju nedostatka kvoruma, čeka se jedan sat i ako se ni nakon toga ne ispune uvjeti za održavanje sjednice, sjednica se odgađa za drugi dan i sat, o čemu se izvješćuju odsutni predstavnici.

(4) Odluke Skupštine donose se javnim glasovanjem dizanjem ruke, osim u slučaju kada odluči da o pojedinim pitanjima glasuje tajno.

(5) Postupak izbora predsjednika vrši se javnim ili tajnim glasovanjem. (ako to traži većina prisutnih predstavnika u Skupštini)

**Izvršni odbor**

**Članak 43.**

(1) Izvršni odbor je izvršno i upravno tijelo Zajednice koje između zasjedanja Skupštine upravlja poslovima Zajednice.

(2) Članovi Izvršnog odbora imaju jednaka prava, dužnosti i odgovornosti u radu Izvršnog odbora.

**Članak 44.**

(1) Izvršni odbor ima ima neparan broj članova, a maksimalno 7.

(2) Članovi Izvršnog odbora Zajednice biraju se na prijedlog predsjednika iz redova predstavnika u Skupštini na vrijeme od četiri godine.

(3) Nakon isteka mandata, ista osoba može biti ponovno izabrana za člana Izvršnog odbora.

(4) Predsjednik i dopredsjednik Zajednice članovi su Izvršnog odbora po položaju.

**Članak 45**.

(1) Radom Izvršnog odbora rukovodi predsjednik Zajednice.

(2) U slučaju spriječenosti ili odsutnosti predsjednika, radom Izvršnog odbora rukovodi dopredsjednik Zajednice ili član Izvršnog odbora kojeg ovlasti predsjednik.

**Članak 46.**

(1) Izvršni odbor radi na sjednicama koje se sazivaju prema potrebi, najmanje dva puta godišnje.

(2) Sjednicu Izvršnog odbora saziva predsjednik Zajednice:

1) kada ocijeni potrebnim sazvati;

2) na zahtjev Skupštine Zajednice;

3) na zahtjev Nadzornog odbora;

4) na zahtjev najmanje tri člana Izvršnog odbora;

5) na zahtjev glavnog tajnika Zajednice.

(3) U slučaju trajnije spriječenosti predsjednika, sjednicu može sazvati i dopredsjednik.

(4) Poziv za sjednicu Izvršnog odbora s prijedlogom dnevnog reda i materijalima dostavlja se članovima Izvršnog odbora najmanje 3 dana prije sjednice.

(5) Način sazivanja i vođenja sjednice Izvršnog odbora i druga pitanja u vezi s održavanjem sjednice pobliže uređuje Poslovnik o radu Skupštine po čijim odredbama radi i Izvršni odbor.

**Članak 47**.

(1) Članu Izvršnog odbora prestaje mandat prije isteka vremena na koji je izabran:

1) ostavkom;

2) razrješenjem;

3) nastupom okolnosti zbog kojih ne bi mogao vršiti svoju dužnost.

(2) Novog člana Izvršnog odbora, na prijedlog predsjednika, bira Skupština Zajednice iz svojih redova.

(3) Mandat novoizabranog člana Izvršnog odbora traje do isteka vremena na koje je bio izabran član Izvršnog odbora kojem je prestao mandat.

**Članak 48.**

(1) Skupština može razriješiti člana Izvršnog odbora ili Izvršni odbor u cjelini ako ocijeni da postupa protivno ovom Statutu, ne provodi politiku koju je utvrdila Skupština ili ne izvršava odluke Skupštine ili Izvršnog odbora.

(2) Izvršni odbor ili član Izvršnog odbora razrješuju se po postupku po kojem su izabrani.

(3) Prijedlog za razrješenje pojedinog člana Izvršnog odbora može podnijeti svaka članica Zajednice ili najmanje pet predstavnika u Skupštini, odnosno predsjednik.

(4) Prijedlog za pokretanje postupka za razrješenje člana Izvršnog odbora može dati i Izvršni odbor.

**Članak 49**.

Izvršni odbor nadležan je:

1) utvrđivati prijedlog Statuta i drugih akata koji su u nadležnosti Skupštine;

2) donositi odluke, pravilnike i druge akte kojima se osigurava uredno poslovanje Zajednice i izvršavanje programa Zajednice, ako ovim Statutom nisu stavljeni u nadležnost Skupštine;

3) pripremati materijale o kojima odlučuje Skupština;

4) birati i opozivati predstavnike u tijela organizacija u čijem radu sudjeluju i predstavnici Zajednice;

5) razmatrati rad predstavnika u Zajednici sportskih udruga i saveza Krapinsko-zagorske županije i drugim organizacijama;

6) imenovati i razriješiti tajnika;

7) imenovati i razriješiti likvidatora;

8) organizirati rad i djelovanje Zajednice između sjednica Skupštine;

9) provoditi ili osigurati provođenje odluka Skupštine;

10) predlagati Skupštini primanje u punopravno članstvo i prestanak članstva;

11) utvrđivati prijedlog kriterija za programiranje i dodjelu financijskih sredstava, te prijedlog objedinjenog i usklađenog programa javnih potreba u sportu;

12) utvrđivati prijedlog financijskog plana i završnog računa Zajednice;

13) izvršavati financijski plan Zajednice i u okviru njega odlučivati o rasporedu i dinamici korištenja sredstava;

14) odlučivati o stjecanju, prodaji ili prijenosu na druge osobe pokretnih stvari i davanju u zakup pokretnih stvari i nekretnina;

15) odlučivati o svim poslovima u vezi s redovnim upravljanjem nekretninama i pokretnim stvarima;

16) imenovati predsjednike i članove stalnih i povremenih radnih tijela Zajednice;

17) birati i imenovati predstavnika u nadzorni odbor trgovačkog društva koje upravlja sportskim građevinama u vlasništvu Grada;

18) birati i imenovati predstavnika u upravnom vijeću ustanove za upravljanje javnom sportskom građevinom;

19) odrediti adresu sjedišta;

20) skrbiti o provedbi zadaća utvrđenih Nacionalnim programom sporta, odnosno godišnjim programom provedbe Nacionalnog programa sporta;

21) razmatrati pitanja iz rada članica i poduzimati odgovarajuće mjere za unaprjeđenje tog rada;

22) odlučivati o organizaciji stručnih i administrativnih poslova za potrebe Zajednice;

23) predlagati poduzimanje mjera iz članka 24. ovog Statuta;

24) predlagati vrste nagrada i priznanja, kao i kriterije za njihovu dodjelu;

25) predlagati počasne članove Zajednice;

26) rješavati pitanja koja nisu predviđena ovim Statutom, a o tome izvijestiti Skupštinu na narednoj sjednici;

27) obavljati i druge poslove utvrđene ovim Statutom, drugim aktima Zajednice ili koje mu povjeri Skupština.

**Članak 50.**

(1) Izvršni odbor može pravovaljano odlučivati ako sjednici prisustvuje više od polovine njegovih članova.

(2) Izvršni odbor donosi odluke većinom glasova prisutnih članova.

(3) Odluke Izvršnog odbora donose se javnim glasovanjem dizanjem ruke.

(4) U rješavanju pitanja koja ne trpe odlaganja, Izvršni odbor može odlučivati temeljem pismenog izjašnjavanja ili telefonom.

**Članak 51.**

Članovi Izvršnog odbora odgovorni su Skupštini za svoj osobni i zajednički rad.

**3) Predsjednik**

**Članak 52.**

(1) Zajednica ima predsjednika i dopredsjednika.

(2) Predsjednik je po funkciji predsjednik Skupštine i Izvršnog odbora Zajednice.

(3) Dopredsjednik Zajednice je po funkciji dopredsjednik Skupštine i Izvršnog odbora Zajednice.

(4) Predsjednika i dopredsjednika Zajednice Skupština bira iz svog sastava na vrijeme od četiri godine, vodeći računa o sportsko-granskoj zastupljenosti članica.

(5) Nakon isteka mandata, ista osoba može biti ponovno imenovana za predsjednika i dopredsjednika.

(6) U slučaju prestanka mandata predsjednika prije roka na koji je izabran, mandat prestaje svim članovima Izvršnog odbora s danom održavanja sjednice Skupštine na kojoj se bira novi predsjednik.

**Članak 53.**

(1) Za predsjednika i dopredsjednika može biti birana osoba čiju kandidaturu istakne najmanje 1/3 predstavnika u Skupštini.

(2) Predstavnik u Skupštini može potpisati kandidaturu samo za jednog kandidata.

(3) Kandidat za predsjednika svoju kandidaturu mora istaknuti i dostaviti Zajednici najmanje 7 dana prije održavanja izborne sjednice Skupštine.

**Članak 54.**

Predsjednik Zajednice:

1) rukovodi radom Zajednice;

2) zastupa i predstavlja Zajednicu;

3) odgovara za zakonitost rada Zajednice;

4) saziva i predsjedava sjednicama Skupštine i Izvršnog odbora;

5) skrbi o izvršavanju odluka Skupštine i Izvršnog odbora;

6) dostavlja zapisnik s redovne sjednice Skupštine nadležnom uredu koji vodi registar udruga;

7) potpisuje akte koje donose Skupština i Izvršni odbor;

8) odgovoran je za podnošenje Skupštini prijedloga godišnjeg financijskog izvješća;

9) sklapa ugovore i poduzima druge pravne radnje u ime i za račun Zajednice;

10) obavlja druge poslove koji su u vezi s funkcijom predsjednika predviđeni ovim Statutom i drugim aktima Zajednice.

**Članak 55.**

Predsjednik Zajednice odgovoran je za svoj rad Skupštini.

**Članak 56**.

Predsjedniku u njegovom radu pomaže dopredsjednik koji ga zamjenjuju u slučaju njegove odsutnosti ili spriječenosti.

**4) Tajnik**

**Članak 57.**

(1) Zajednica ima tajnika.

(2) Tajnik poslove obavlja volonterski.

(3) Tajnika imenuje Izvršni odbor iz redova javnih i stručnih djelatnika u sportu.

(4) Tajnik ne može biti član drugih tijela Zajednice.

**Članak 58.**

(1) Ako se tajnik nije mogao na vrijeme imenovati, Izvršni odbor Zajednice imenovat će osobu koja će obavljati poslove tajnika do imenovanja sukladno Statutu.

**Članak 59.**

(1) Tajnik je samostalan u svom radu.

(2) Za svoj rad tajnik odgovoran je Skupštini, Izvršnom odboru i predsjedniku.

**Članak 60.**

Tajnik obavlja sljedeće poslove:

1) predstavlja Zajednicu u poslovima za koje ga ovlasti Predsjednik Zajednice;

2) obavlja stručne poslove za Zajednicu;

3) skrbi i poduzima mjere za ostvarivanje utvrđenoga plana i programa Zajednice;

4) skrbi o zakonitosti rada i ispunjavanju zakonom, ugovorom ili na drugi način preuzetih obveza Zajednice;

5) pomaže u radu predsjedniku Zajednice i predsjednicima radnih tijela;

6) odgovoran je za pravodobnu pripremu sjednica Skupštine, Izvršnog odbora i drugih tijela;

7) skrbi o pravodobnom provođenju odluka i zaključaka Skupštine, Izvršnog odbora i drugih tijela;

8) skrbi o osiguranju javnosti rada Zajednice i poslovima informiranja;

9) obavlja i druge poslove koji su mu stavljeni u nadležnost odlukom Skupštine, Izvršnog odbora ili predsjednika.

**Članak 61**.

(1) Mandat tajnika traje četiri godine.

(2) Nakon isteka mandata, ista osoba može biti ponovno imenovana za tajnika.

**Članak 62.**

(1) Tajnik ima pravo i obvezu sudjelovanja u radu svih tijela Zajednice bez prava odlučivanja.

(2) Kada uoči nezakonitosti u radu tijela Zajednice, tajnik je obvezan upozoriti ga i ukazati na potrebitost otklanjanja nezakonitosti, a ako upozoreno tijelo ustraje na donesenom aktu, tajnik je obvezan izvijestiti o tome Nadzorni odbor.

(3) Ako Nadzorni odbor u roku od 30 dana ne poduzme potrebne radnje za otklanjanje nezakonitosti, tajnik će obavijestiti Skupštinu Zajednice.

**Članak 63**.

U slučaju odsutnosti ili spriječenosti tajnika, u svim poslovima u vezi s radom i poslovanjem Zajednice, kao i u rukovođenju radnom zajednicom, zamjenjuje ga Predsjednik Zajednice.

**Članak 64.**

(1) Tajnik može biti razriješen dužnosti i prije isteka roka na koji je imenovan, ako svojim radom svjesno povrijedi Ustav, zakone, Statut ili druge akte Zajednice zbog čega nastanu štetne posljedice za Zajednicu, ako neosnovano odbije izvršiti odluke Skupštine i Izvršnog odbora, te nezakonitog rada i zlouporabe dužnosti.

(2) O razrješenju tajnika odlučuje Izvršni odbor na prijedlog komisije koju imenuje sa zadaćom utvrđivanja osnovanosti zahtjeva za razrješenje.

(3) Inicijativu za razrješenje tajnika mogu dati predsjednik, Izvršni odbor, Nadzorni odbor ili najmanje 1/3 predstavnika u Skupštini.

**Članak 65.**

(1) Tajnik može biti razriješen dužnosti i na vlastiti pisani zahtjev.

(2) Ukoliko se tajnik razrješava na vlastiti zahtjev, Izvršni odbor može ga razriješiti odmah ili najkasnije u roku od mjesec od podnošenja zahtjeva.

**5) Nadzorni odbor**

**Članak 66.**

(1) Nadzor nad radom i poslovanjem Zajednice obavlja Nadzorni odbor.

(2) Nadzorni odbor ima predsjednika i dva člana.

**Članak 67.**

(1) Predsjednika i članove Nadzornog odbora bira Skupština po postupku predviđenom za izbor članova Izvršnog odbora.

(2) Članovi Nadzornog odbora mogu se birati iz sastava predstavnika u Skupštini.

(3) Mandat članova Nadzornog odbora traje četiri godine.

**Članak 68**.

Nadzorni odbor nadzire i kontrolira provođenje zakonitosti u radu i materijalno-financijskom poslovanju Zajednice.

**Članak 69.**

(1) Članu Nadzornog odbora može prestati mandat i prije isteka vremena na koje je izabran:

1) ostavkom;

2) razrješenjem;

3) nastupom okolnosti zbog kojih ne bi mogao vršiti svoju dužnost.

(2) Član Nadzornog odbora može biti razriješen ako svoju dužnost u Nadzornom odboru ne obavlja sukladno Statutu i drugim aktima Zajednice.

(3) Na mjesto člana Nadzornog odbora kojem je mandat prestao temeljem stavka 1. ovog članka, nadležno tijelo bira novog člana na vrijeme do isteka mandata na koji je izabran prethodnik.

**Članak 70.**

(1) Nadzorni odbor radi na sjednicama koje se sazivaju po potrebi, a najmanje jednom godišnje.

(2) Sjednice Nadzornog odbora saziva i njima rukovodi predsjednik.

(3) Sazivanje sjednice može zatražiti Skupština, član Izvršnog odbora, član Nadzornog odbora ili tajnik.

**Članak 71**.

(1) Nadzorni odbor može pravovaljano odlučivati ako sjednici prisustvuje većina članova Odbora.

(2) Odbor donosi odluke većinom glasova ukupnog broja članova.

(3) Odluke Nadzornog odbora donose se javnim glasovanjem dizanjem ruke.

**Članak 72.**

(1) O uočenim nepravilnostima Nadzorni odbor obavješćuje Skupštinu, odnosno tijelo u čijem je radu nastala nepravilnost, a o nepravilnostima koje se pravodobno ne otklone, Nadzorni odbor dužan je obavijestiti nadležna tijela kontrole i inspekcije.

(2) O svom radu Nadzorni odbor podnosi izvješće Skupštini Zajednice prema potrebi, a najmanje jednom godišnje.

 **Članak 73.**

(1) Tijela Zajednice i radna zajednica dužni su Nadzornom odboru pružiti potrebne podatke, omogućiti uvid u svu dokumentaciju i osigurati potrebne uvjete za rad.

(2) Način sazivanja i vođenja sjednice Nadzornog odbora te druga pitanja u vezi s održavanjem sjednica pobliže utvrđuje Poslovnik o radu Skupštine, po čijim odredbama radi i Nadzorni odbor.

**X. RJEŠAVANJE SPOROVA I SUKOBA INTERESA**

**Članak 74.**

(1) Međusobne sporove proizašle iz članstva u Zajednici i/ili aktivnostima u sklopu djelovanja Zajednice, članice se prvenstveno obvezuju riješiti mirnim putem uz posredovanje Izvršnog odbora Zajednice.

(2) Sve članice Zajednice, kao i fizičke osobe koji su njihovi članovi, za rješavanje sporova koji su u vezi sa sportom, mogu ugovoriti i nadležnost Vijeća sportske arbitraže i Sportskog arbitražnog suda kao samostalnih i nezavisnih tijela za sportsku arbitražu, osnovanih pri Hrvatskom olimpijskom odboru.

**Članak 75**.

Nadležnost, sastav, ustroj i pravila o postupku pri Vijeću sportske arbitraže i Sportskom arbitražnom sudu uređeni su aktima Hrvatskog olimpijskog odbora.

**XI. RADNA TIJELA**

**Članak 76.**

(1) Za pripremu prijedloga i stručnu obradu pojedinih pitanja iz svoje nadležnosti, Izvršni odbor osniva, po potrebi, stalne i povremene komisije i druga radna tijela.

(2) Za izvršavanje pojedinih poslova i zadaća, Izvršni odbor može imenovati i pojedinca.

(3) Odlukom o osnivanju radnih tijela Izvršni odbor utvrđuje sastav, zadaće, ovlaštenja, način rada, trajanje mandata, kao i druga pitanja značajna za njihov rad.

(4) Na komisije i druga radna tijela ne mogu se prenijeti nadležnosti odlučivanja o pitanjima koja su ovim Statutom povjerena Skupštini i Izvršnom odboru.

(5) Za svoj rad članovi radnih tijela odgovorni su Izvršnom odboru i predsjedniku.

**XII. PLANIRANJE, PROGRAMIRANJE, FINANCIJSKO-MATERIJALNO**

**POSLOVANJE I IMOVINA ZAJEDNICE**

**Članak 77.**

(1) Imovinu Zajednice čine novčana sredstva koja je Zajednica stekla iz proračuna jedinice lokalne samouprave radi provođenja programa i projekata, novčana sredstva koja članice udruže u Zajednicu s ciljem financiranja zajedničkih programa i aktivnosti, kao i druga novčana sredstva stečena u skladu sa zakonom. Imovinu Zajednice čine i nepokretne i pokretne stvari, kao i druga imovinska prava.

(2) Zajednica svojom imovinom raspolaže samo za ostvarenje ciljeva i obavljanje djelatnosti utvrđenih Statutom.

**Članak 78.**

(1) Sportski programi koji se provode u okviru, odnosno putem Zajednice i način osiguravanja sredstava za realizaciju tih programa utvrđuju se programom javnih potreba u sportu grada.

(2) Programom javnih potreba, temeljnim planskim dokumentom sufinanciranja i razvoja sporta u gradu, utvrđuje se sadržaj, način i opseg zajedničkih programa, uvjeti pod kojima će se programi provoditi, te neposredni nositelji realizacija za pojedine programe.

(3) Nacionalnim programom sporta u Republici Hrvatskoj utvrđene su, između ostaloga, obveze koje je Zajednica dužna provoditi.

(4) Na temelju dokumenta iz stavka 3. ovog članka, Nacionalno vijeće za sport godišnjim programom utvrđuje zadaće koje će Zajednica provoditi u svrhu njegove realizacije.

(5) Programom javnih potreba u sportu utvrđuju se i programi koji će se realizirati u cijelosti sredstvima Zajednice, kao i akcije koje će se realizirati uz djelomično sudjelovanje Zajednice u njihovom financiranju.

**Članak 79.**

Programi iz članka 78. ovog Statuta predstavljaju sintezu ukupnih programa Zajednice i njezinih članica, kroz koje se ostvaruju utvrđene potrebe i interesi u području sporta grada Pregrade.

**Članak 80.**

Program javnih potreba u sportu za koji se sredstva osiguravaju iz Proračuna Grada, dostavlja se u predviđenim rokovima tijelu Grada nadležnom za poslove sporta.

**Članak 81.**

(1) Za obavljanje djelatnosti, poslova i zadaća navedenih u članku 10. ovog Statuta, Zajednici se iz Proračuna Grada osiguravaju potrebna sredstva.

(2) Sredstvima iz stavka 1. ovog članka raspolaže Zajednica, a prenose se na račun Zajednice na osnovu prihvaćenih programa.

(3) Sredstva odobrena iz Proračuna Grada za realizaciju utvrđenih programa, Zajednica usmjerava neposrednim izvršiteljima prema dinamici priljeva sredstava i aktivnostima članica.

**Članak 82**.

Sredstva Proračuna strogo su namjenska i mogu se koristiti isključivo za poslove i zadaće prihvaćene programom javnih potreba u sportu.

**Članak 83.**

Osim sredstava navedenih u članku 81. ovog Statuta, novčana sredstva Zajednica čine i novčana sredstva koja članice ili sportske zajednice više razine, udruže u Zajednicu s ciljem financiranja ili sufinanciranja zajedničkih programa i aktivnosti u skladu sa Statutom i propisima.

**Članak 84.**

(1) Novčana sredstva koja Zajednica stekne sukladno članku 83. koriste se prvenstveno za:

1) povećani opseg programiranih aktivnosti do kojeg može neplanirano doći, a za što namjenska sredstva nisu dostatna;

2) neplanirane nove akcije i aktivnosti koje su općenito u funkciji unaprjeđenja rada u području sporta;

3) ostale svrhe kojima se ostvaruju ciljevi utvrđeni Statutom.

(2) Odluku o korištenju sredstava iz ovog članka donosi Izvršni odbor.

**Članak 85.**

(1) Prihodi i izdaci Zajednice utvrđuju se Financijskim planom.

(2) Financijski plan u osnovi proizlazi iz programa rada Zajednice i čini njegov sastavni dio.

(3) U Financijskom planu iskazuju se svi prihodi i izdaci Zajednice.

**Članak 86.**

(1) Financijski plan Zajednice donosi Skupština Zajednice prije početka godine za koju se donosi.

(2) Ako financijski plan Zajednica ne donese prije početka godine za koju se donosi, rad Zajednice financira se na osnovu privremenog financijskog plana ili na osnovu financijskog plana protekle godine, ali najduže do 31.03. tekuće godine.

**Članak 87**.

(1) Financijskim planom vrši se raspored sredstava za pojedine namjene, odnosno pobliže usmjeravanje i raspodjela sredstava za pojedine programske zadaće, djelatnosti i nositelje.

(2) Usvojeni financijski plan može se tijekom godine, prema potrebi, mijenjati. Izmjene financijskog plana obavljaju se po postupku propisanom za donošenje financijskoga plana.

(3) Naredbodavac za izvršenje financijskog plana je predsjednik Zajednice.

(4) Izvršni odbor svojom odlukom utvrđuje i druge osobe s ovlaštenjima u financijsko-materijalnom poslovanju.

(5) Skupština Zajednice svojom Odlukom utvrđuje iznos sredstava s kojima mogu raspolagati Izvršni odbor i tajnik, a prema usvojenom financijskom planu.

**Članak 88.**

Financijsko-materijalno poslovanje Zajednice organizira se i vodi sukladno propisima o financijsko-materijalnom poslovanju i aktima Zajednice.

**Članak 89.**

Po završetku godine, Skupština Zajednice donosi Završni račun Zajednice.

**Članak 90.**

Zajednica može stjecati pokretnu i nepokretnu imovinu raspolažući njome s pozornošću urednog i savjesnog gospodara.

**XIII. OBAVLJANJE STRUČNIH, ADMINISTRATIVNO-TEHNIČKIH,**

**POMOĆNIH I OSTALIH POSLOVA ZAJEDNICE**

**Članak 91.**

Za obavljanje stručnih, administrativno-tehničkih, knjigovodstvenih, pomoćnih i njima sličnih poslova, Zajednica može sklopiti Ugovor sa knjigovodstvenim servisom ili ugovor o djelu po odluci I.O.-a.

**XIV. JAVNOST RADA**

**Članak 92.**

(1) Rad Zajednice je javan.

(2) Javnost rada ostvaruje se:

1) pravodobnim dostavljanjem materijala za raspravu članovima tijela Zajednice i drugim pozvanim osobama;

2) obavještavanjem javnog tiska i drugih sredstava javnog priopćavanja o održavanju sjednica;

3) obavještavanjem građana o radu i poslovanju Zajednice putem sredstava priopćavanja i na tiskovnim konferencijama;

4) putem internetske stranice;

5) na druge načine.

**XV. NAGRADE I PRIZNANJA**

**Članak 93.**

(1) Zajednica može ustanoviti i dodjeljivati nagrade i priznanja fizičkim i pravnim osobama iz sustava sporta za zasluge i dostignuća u razvoju i unaprjeđenju sporta.

(2) Zajednica može pojedinca, izuzetno zaslužnog za razvitak sporta, proglasiti počasnim članom Zajednice.

**XVI. NAČIN I POSTUPAK DONOŠENJA STATUTA I DRUGIH AKATA**

**Članak 94**.

(1) Zajednica ima Statut i druge akte.

(2) Akti Zajednice moraju biti sukladni odredbama Statuta, a Statut zakonu i drugim propisima.

(3) U slučaju nesklada akata sa Statutom, primjenjivat će se odgovarajuće odredbe Statuta.

(4) Ocjenu sukladnosti akata sa Statutom daje tijelo koje ih je donijelo. Kada se utvrdi da akt nije sukladan Statutu, njegove pojedine odredbe ili cijeli akt se ukida.

(5) Inicijativu za donošenje Statuta i drugih akata te za njihove izmjene i dopune mogu dati:

1) Skupština;

2) Izvršni odbor;

3) predsjednik;

4) Nadzorni odbor;

5) Tajnik;

6) Članice.

**Članak 95.**

(1) Nacrt Statuta utvrđuje Izvršni odbor Zajednice i upućuje ga predstavnicima u Skupštini da u roku od 15 dana po primitku nacrta Statuta dostave svoja mišljenja i primjedbe.

(2) Nakon što razmotri mišljenja i primjedbe, Izvršni odbor utvrđuje prijedlog Statuta.

 **Članak 96.**

Izmjene i dopune Statuta i drugih akata vrše se na način i prema postupcima propisanima za njihovo donošenje.

**Članak 97**.

Autentično tumačenje Statuta i drugih akata daje tijelo koje ih je donijelo.

**Članak 98.**

Opći akti Zajednice objavljuju se i oglašavaju na internetskim stranicama.

**XVII. PRESTANAK POSTOJANJA ZAJEDNICE I POSTUPAK S IMOVINOM**

**Članak 99.**

Zajednica prestaje postojati i djelovati iz razloga propisanih zakonom i odlukom Skupštine usvojenom većinom od strane 4/5 svih članova Skupštine.

**Članak 100.**

(1) U slučaju prestanka postojanja Zajednice imovina se, nakon podmirenja vjerovnika i troškova likvidacijskog, sudskog i drugih postupaka, predaje udrugi koja nastavlja djelatnosti i skrb o funkcioniranju i razvoju sporta na području grada Pregrade, a na temelju odluke Skupštine sukladno ovom Statutu.

(2) Ukoliko se u slučaju iz stavka 1. ovog članka ne može provesti postupak predaje imovine, preostalu imovinu stječe Grad Pregrada.

(3) U slučaju prestanka postojanja Zajednice, imovina se ne može dijeliti osnivačima, članovima, osobama ovlaštenima za zastupanje, zaposlenima ili s njima povezanim osobama.

**XVIII. IMENOVANJE I OPOZIV LIKVIDATORA ZAJEDNICE**

**Članak 101.**

(1) Likvidator je fizička ili pravna osoba koju imenuje Izvršni odbor Zajednice i koja je kao likvidator upisana u Registar udruga.

(2) Likvidator ne mora biti član Zajednice.

(3) Postupak likvidacije provodi se u slučajevima propisanima Zakonom o udrugama.

(4) Pokretanjem postupka likvidacije prestaju ovlaštenja tijela i osoba ovlaštenih za zastupanje Zajednice.

(5) Likvidator se otvaranjem likvidacijskog postupka upisuje u Registar udruga kao osoba ovlaštena za zastupanje Zajednice do okončanja postupka likvidacije.

**XIX. PRIJELAZNE I ZAVRŠNE ODREDBE**

**Članak 102**.

(1) Opći akti Zajednice uskladit će se s odredbama ovog Statuta u roku od šest mjeseci od dana njegovog stupanja na snagu.

(2) Članice Zajednice uskladit će svoje akte s odredbama ovog Statuta u zakonskom roku.

**Članak 103.**

(1) Ovaj Statut stupa na snagu s danom donošenja, a primjenjuje se s danom ovjere nadležnog ureda državne uprave.

Predsjednik Sportske zajednice

grada Pregrade;

Zlatko Šorša